Сүлүктү көмүр кени
Сүлүктү көмүр кени  Баткен облусунун Лейлек районунда, Түркстан кырка тоосунун түндүк этегинде. Кен илгертен эле жергиликтүү элге белгилүү. Көмүр казып алуу 1871-ж. башталган. Кен ар түрдүү антиклиналдык, синклиналдык бүктөлүүлөр, тектоникалык жаракалар менен татаалданган Сүлүктү депрессиясында жайгашкан. Көмүр төмөнкү юранын сүлүктү свитасы менен байланышкан. Көмүрлүү катмарда 7 кабат бөлүнгөн. Алардын ичинен «Ф» кабаты бүт бойдон, «С» кабаты айрым жерлерде өндүрүштүк мааниге ээ. Калган кабаттардын практикалык мааниси төмөн. Эксплуатациянын негизги об úектиси болгон «Ф» кабатынын калындыгы 5–7 м. «Ф» кабатынын көмүрү 3Б маркасына кирет. Көмүрдүн орточо күлдүүлүгү 10,82%, күйүү жылуулугу 27,2 МДж/кг (6494 ккал/кг) – 30,3 МДж/кг (7239 ккал/кг). Кенди казып алуу эки шахтада (шахта 6/18, Раззаков атн.) жана Кызылбулак разрезинде жүргүзүлөт. 1997-жылга карата көмүрдүн калган запасы А+В+С категориясы боюнча 183,1 млн т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары